กรุงศรีตราสารหนี้6เดือนจ่าย3.1%
บลจ.กรุงศรี ขายกองทุนตราสารหนี้ 6 เดือน ชูผลตอบแทน 3.10% ต่อปี
10 ก.ค. 2555

บลจ.กรุงศรี ขายกองทุนตราสารหนี้ 6 เดือน ชูผลตอบแทน 3.10% ต่อปี
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทเปิดเสนอขายกองทุนเปิดกรุงศรีตราสารหนี้ 6M27 (KFFIX6M27) อายุโครงการประมาณ 6 เดือน เสนอขายระหว่างวันที่ 10-16 ก.ค. 2555 ลงทุนขั้นต่ำ 1 หมื่นบาท จ่ายผลตอบแทนประมาณ 3.10% ต่อปี 
กองทุนมีนโยบายลงทุนในตราสารหนี้ทั้งในประเทศและต่างประเทศ เช่น ตราสารหนี้ภาครัฐไทย สัดส่วนการลงทุน 32% ตั๋วแลกเงินออกโดยบริษัท อยุธยา แคปปิตอล ออโต้ ลีส สัดส่วนการลงทุน 24% เงินฝากธนาคาร Union National Bank (สหรัฐอาหรับเอมิเรตส์) สัดส่วนการลงทุน 24% และเงินฝากธนาคาร Standard Chartered Bank (ฮ่องกง) สัดส่วนการลงทุน 20% 
ทั้งนี้ หลังครบกำหนดอายุโครงการบริษัทจะรับซื้อคืนหน่วยลงทุนอัตโนมัติและสับเปลี่ยนหน่วยลงทุนไปยังกองทุนเปิดกรุงศรีตราสารเงิน (KFCASH) ซึ่งเป็นกองทุนรวมตลาดเงิน เพื่อเพิ่มโอกาสให้ผู้ถือหน่วยลงทุนได้รับผลตอบแทนที่ดีจากการลงทุนต่อไป
“ถือเป็นทางเลือกที่น่าสนใจ เหมาะกับนักลงทุนที่ต้องการสร้างโอกาสรับผลตอบแทนสูงกว่าดอกเบี้ยเงินฝาก รวมทั้งต้องการล็อกผลตอบแทนจากการลงทุนในกองทุนตราสารหนี้และสามารถลงทุนได้ 6 เดือน” นายฉัตรพี กล่าว